Гуащэ театрым и зэфIэкIхэр
Мазаем и пэщIэдзэ махуэхэм щегъэжьауэ Налшык и курыт еджапIэхэм я хьэщIэнущ куэдым фIыуэ ялъагъу, республикэм и Гуащэ театрым и артистхэр.
Мазаем и 5-м школ №25-м абыхэм щагъэлъэгъуащ Орловым и «Дыщэ джэджьей» спектаклыр. Ар зытеухуар псоми яфIэбзаджэ дыгъужьым, икIэм- икIэжым, джэджьей цIыкIум къыхузэкъуиха гу щабагъэрщ.
Нобэ еджапIэ №18-м щекIуэкIынущ Юнгер и «Розэ хужьым» къытращIыкIа театр теплъэгъуэр. Ар теухуащ зи къуажэр уд еIуящIэхэм къезыгъэла щIалэ хъыжьэ цIыкIум.
Сабий гъэсапIэ №57-м щыIэ цIыкIухэр иужькIэ ягъэгуфIэнущ «Аслъэн гу щабэ» спектаклымкIэ. Абы хэт лIыхъужьхэм ди лъэпкъхэм къадэгъуэгурыкIуэ цIэхэр зэрызэрахьэм сабийхэр нэхъри дрегъэхьэх: Уд фызыжь бзаджэм идыгъуну хуежьа Сурэт пщащэ дахащэм и лъыхъуакIуэ ежьа и анэр, и шыпхъу цIыкIухэу КIулэрэ Гулацэрэ мэзым щыхуозэ псори зыщышынэ хьэкIэкхъуэкIэ абрагъуэ аслъэным. АрщхьэкIэ, лъыхъуакIуэхэм зэрамыгугъауэ, ар гуапэу къаIуощIэ икIи къадэIэпыкъуну хьэзыру къыщIокI. Абы уд бзаджэм тезыр трелъхьэри, Сурэт хуит къахуещIыж.
Мазаем и 8-м сабий сад №56-м Смирновым и «Iэпэпшынэм и зу макъ» пьесэм къытращIыкIа гъэлъэгъуэныгъэхэр щекIуэкIынущ. Спектаклым хэт джэдур адрейхэм ещхькъым — хуейкъым дзыгъуэ къиубыдыну. Езым хуэдэ псэущхьэхэм къадекIуэкI хьэгъэщагъэхэм ар къапокIри, пшынауэ хъуну и ужь йохьэ. Абы папщIэ Iэпэпшынэ иIэн хуейщ. Абы и къэлъыхъуакIуэ къыздикIухьым, мэз, унэ псэущхьэ зэмылIэужьыгъуэхэм яхуозэ икIи гупсысэхэмкIэ ядогуашэ.
Гуащэ театрым утыку кърихьэну теплъэгъуэхэм зи гупсысэр нэсу иджыри зэрымыубыда цIыкIухэр фIым, гуапагъэм, гущIэгъум къыхура-джэ, я гур дахагъ нэсым хузэIуех.
Жанхъуэт Зузэ.
